google/wiki40b huggingface dataset:
Fritt radiospektrum

Fritt radiospektrum (eller åpent radiospektrum) er en bevegelse først og fremst for å påvirke offentlige myndigheter til å tilby mer ulisensiert radiospektrum, radiofrekvens-spektrum som er tilgjengelig til bruk for alle. Tilhengere av «allmenning-modellen» for åpent radiospektrum støtter en framtid hvor hele spektrumet er delt ved bruk av internett-protokoller for å kommunisere med hverandre, og smarte innretninger som finner det mest effektive energinivået, frekvens og mekanisme. Tidligere myndighetspålagte begrensninger på hvem som kan ha stasjoner og hvem som ikke kan vil bli fjernet, og enhver vil få lik mulighet til å benytte eteren til sin egen radiostasjon, fjernsynsstasjon eller til og med kringkasting av sitt nettsted. En framtredende talsmann for åpent spektrum er amerikaneren Lawrence Lessig.
Nasjonale myndigheter tildeler nå frekvensbånd (noen ganger basert på retningslinjer fra ITU) til bruk av alle så lenge de respekterer visse tekniske rammebegrensninger, særlig en begrensning på total senderstyrke. Ulisensierte frekvensbånd er desentralisert: det er ingen lisensbetalinger eller sentral kontrollinstans for brukere.
Tradisjonell bruk av ulisensierte frekvensbånd inkluderer trådløse telefoner og spedbarnsmonitorer. En samling av nye teknologier som utnytter ulisensierte frekvensbånd inkluderer Wi-Fi, Ultra Wideband, spread spectrum, programvaredefinert radio, kognitiv radio og mesh networks.

Radioastronomiens behov

Astronomer bruker mange radioteleskoper til å betrakte objekter som pulsarer i vår egen galakse og i fjerntliggende radiogalakser opptil halve avstanden av den observerbare sfæren av vårt univers. Bruken av radiofrekvenser til kommunikasjon skaper forurensning fra astronomenes synspunkt, i beste fall støy, eller blender i verste fall fullstendig det astronomiske samfunn for visse slags observasjoner av svært fjerntliggende objekter. Ettersom fler og fler frekvenser blir benyttet til kommunikasjon blir derfor astronomiske observasjoner mer og mer vanskelige. 
Forhandlinger for å forsvare de delene av spektrumet som er av størst nytte for observering av universet utføres for det meste av det internasjonale astronomiske miljøet, som en innsats på grasrotnivå, og koordineres i vitenskapskomiteen for frekvenstildelinger for radioastronomi og romvitenskap.
Forholdet mellom talspersoner for fritt radiospektrum og radioastronomer er uklart ettersom de førstnevnes liste over ofte spurte spørsmål ikke omtaler radioastronomiens behov.
Alta lærerhøgskole

Alta lærerhøgskole var en lærerhøgskole i Alta, etablert i 1973, som det første høgskolestudiet i fylket. Skolen er i dag en del av Universitetet i Tromsø.
Lærerutdanningen i Alta skiftet i 1976 navn til Høgskolen i Finnmark og i 1979 til Høgskolen i Alta. Høgskolen ble i 1981 delt i to skoler: Finnmark distriktshøgskole, og Alta lærerhøgskole.
1. august 1994 fusjonerte disse to høyskolene med Finnmark sykepleierhøyskole til (den nye) Høgskolen i Finnmark.
Protroctopsocidae

Utseende

Forvingene er harde og hvelvede, noe som gjør at medlemmene i denne familien overflatisk ligner på biller.

Levevis

I alle fall én av artene er funnet under steiner i tørre områder.

Utbredelse

Familien er registrert fra Sør-Europa (Chelyopsocus og Philedaphia), Tyrkia (Reticulopsocus) og fra Mexico (Protroctopsocus).
Bijiang-demningen

Bijiang-demningen er en demning med vannkraftverk under planlegging i provinsen Yunnan i Kina, i elven Nu (Salween) nær Myanmar. Anlegget er svært omstridt. Det ble planlagt igangsatt i 2008, og skal eter tidligere vedtak stå ferdig i 2015. Det er usikkert om tidsplanen vil holdes.
Total effekt blir inntil 1 500 MW, som vil gjøre kraftverket til et av de 150 kraftigste i verden.
Adalbert Stifter

Bakgrunn

Faren, som var linhandler, omkom i en ulykke da Adalbert var 12 år gammel, og gutten vokste opp med bestefaren på en liten gård. Han gikk etterhvert på klosterskole, og begynte å studere jus ved Universitetet i Wien i 1826. Han fullførte aldri studiene, livnærte seg som huslærer og følte seg lenge som «udugelig til enhver stilling»

Maler

Stifter var også aktiv som landskapsmaler. Livet ble besværlig; han mistet ungdomskjæresten Fanny Greipel, fikk et grått ekteskap og mistet to stedøtre på opprivende vis. Han fikk omsider, 45 år gammel, en borgerlig stilling som skoleinspektør i Øvre Østerrike. Han var en lidenskapelig natur, og da han i 1863 ble syk, med leverkreft, gikk han inn i en periode med depresjoner, gråteanfall, angst og frykt for kolera. Sykdommen ble forverret av de inntrykkene han fikk av at Preussen angrep Østerrike i 1866, og depresjonene førte ham til sist til selvmord.

Forfatter

Stifters forfatterskap omfatter romanene Der Nachsommer (1857, «Ettersommer») og Witiko (1865-67); og en rekke noveller. I Nachsommer opplever hovedpersonen en etisk og estetisk utvikling da han under en fjellvandring kommer til et avsides hus oversådd av roser. Han opplever etterhvert 'Skjønnhetens mysterier', også foreningen med en kvinne. Romanen Witiko beskrives som «den 'bøhmiske Iliade', som i klassisk episk bredde forteller om hvordan tsjekkerne, gjennom opprør og rettens seier, blir til et folk.» De mest kjente av novellene er Brigitta (1844), som drøfter indre skjønnhet, og Bergkrystall (1845), om to barn som går seg vill i fjellene. Brigitta inngår i hans seks bind med Studien (1844–1850), mens Bergkrystall og fem andre noveller som også hadde navn fra geologien ble samlet i Bunte Steine (1853). De fleste av hans tekster var skrevet før 1848, og flere av dem ble omskrevet flere ganger. «Fra den ene utgaven til den andre ser man manéren forsvinne, stilen blir mer objektiv og sober, det sentimentale viker plassen for ekte følelse og ukunstlede bilder.»
Viva La Bam

Viva La Bam er en amerikansk dokusåpe som gikk på MTV fra 2003 til 2005. Serien var laget av Bam Margera (sammen med vennene Brandon DiCamillo, Rake Yohn, Ryan Dunn og Raab Himself) og handlet om hans ville påfunn mot sin familie og sine venner. I tillegg var foreldrene Phil Margera og April Margera og Bams onkel, Don Vito Margera, med i serien. Bam var for øvrig kjent for sin skating, og hadde vært med på stuntproduksjoner som Jackass-filmene (og TV-serien med samme navn), CKY-filmene og Haggard.
Etter serien ble avsluttet har det også blitt laget noen spinn-offs, som for eksempel Viva La Springbreak.
The End of Faith

The End of Faith: Religion, Terror, and the Future of Reason er en religionskritisk bok av den amerikanske forfatteren Sam Harris.
Boken ble skrevet som en reaksjon på angrepene på World Trade Center 11. september 2001. Harris kritiserer i boken alle typer religiøs tro, med særlig fokus på politisk islam.
Boken ble først publisert i 2004 og kom i paperback året etter. I 2005 ble boken tildelt PEN/Martha Albrand-prisen for sakprosa. Den lå på The New York Times' bestselgerliste i 23 uker.
Francisco de Vitoria

Francisco de Vitoria (født ca. 1483 i Burgos i Spania, død 12. august 1546 i Salamanca) var en spansk katolsk teolog. Han ble grunnlegger for den skoleretning innen filosofien som går under betegnelsen Salamanca-skolen, og minnes særlig for sine bidrag til tenkningen rundt rettferdig krig og om internasjonal rett.
Rai 2 (tv-kanal)

Bakgrunn

Italia begynte med prøvesendinger på fjernsyn i 1952, og i 1954 startet den italienske allmennkringkasteren Rai med regulære tv-sendinger på Rai 1. I 1961 opprettet Rai sin andre tv-kanal, Rai 2, som da het Secondo Programma (andre program). Siden byttet kanalen navn til Rete 2 (kanal 2) og siden til Rai Due (Rai to).
Rai 2s faste nyhetssendinger heter TG2 (TeleGiornale 2, norsk oversettelse: TeleJournal 2) og har gått siden starten i 1961.
I dag er Rai 2 en allmennkanal som sender et bredt spekter av programmer, men henvender seg til et noe yngre publikum enn moderkanalen Rai 1. Blant programmene er underholdning, tv-serier, tegneserier, filmer, idrett og reality-serier.
Aasen-granat

Aasen-granat (Mortier Aasen) var en 3.5" (88.9-mm) bombekaster, oppfunnet i Frankrike i 1915 av Nils Aasen, en oppfinner og våpenkonstruktør. Den ble tatt i bruk av Det russiske keiserdømmet i 1915-1916, og ble brukt under første verdenskrig.
Granathylsen var av stål. Aasen-granat var en  baklader slik at granaten ble ladet  separat og lademekanismen var festet til løpet. Denne innretningen var tatt fra den antikverte Gras rifle, som Russland fikk i stort antall fra Frankrike. Løftemekanismen bestod av to  ben som var hengslet til bakre ende av løpet og kunne foldes bakover, vekten i skyteklar stand var 1.5 pood (25 kg).
Lillehammer bru

Lillehammer bru er ei veibru på europavei 6 i Lillehammer kommune i Oppland. Brua krysser Gudbrandsdalslågen mellom Vingnes og Lillehammer. Brua er 543 meter lang, med lengste spenn 54 meter. Den ble åpnet i 1984.
Alexera

Utseende

Middelsstore, brunlige trebukker. Dekkvingene har markerte, utsående, rettvinklede "skuldre". Antennene er omtrent så lange som kroppen. Pronotum er trapesformet uten pigger på kantene.

Utbredelse

Arten er utbredt i Sør-Amerika, fra Guyana i nord til Bolivia i sør.
Oribatida

Utseende

Bittesmå til små (0,1-2 mm) edderkoppdyr. De har åtte bein, kroppen er vanligvis ikke tydelig delt opp i forkropp og bakkropp, men noen arter har separate ryggplater på forkropp og bakkropp. Hornmiddene har et hardt, som oftest rødlig eller svart, skall. Dette har ofte ulike slags skulturering som, ved siden av plasseringen av ulike børster, gir nyttige karakterer for artsbestemming. Øyne mangler, men de har et klubbeformet sanseorgan på siden av hodet. De fleste er ganske kortbeinte, men noen arter har temmelig lange bein. Oribatida har vanligvis et enkelt trakésystem med åpninger ved roten av første og tredje beinpar.

Levevis

Hornmiddene er nedbrytere eller sopp- og lavetere, noen få er rovdyr. Disse små dyrene kan klare seg med små ressurser og for eksempel leve lenge inne i én enkelt barnål. Noen arter er svært tolerante overfor kulde og uttørking og kan overleve i ekstreme miljøer, for eksempel mellom lav på toppen av steiner som stikker opp fra snødekket i høyfjellet. Tross disse middenes beskjedne størrelse kan utviklingstiden bli flere år når temperaturene er lave og vekstsesongen kort.
Under gunstige forhold, for eksempel i førna i skog, kan hornmiddene finnes i tettheter på flere titusen individer per kvadratmeter.
De kan også forekomme ganske tallrikt mellom lav oppe i trekroner.

Reproduksjon

Middene legger egg, ganske mange er parthenogenetiske. Utviklingen skjer gjennom et larvestadium med seks bein til to nymfestadier som har åtte bein som de voksne og endelig til voksent, kjønnsmodent individ. En del arter kan leve ganske lenge som voksne og hunnene kan legge flere kull med egg.

Utbredelse

Hornmiddene er utbredt over alt der det finnes jordsmonn og vegetasjon på landjorda.
Marlatt og Gordons kognitive atferdsmodell

Marlatts og Gordons kognitive atferdsmodell er en modell som illustrerer prosessen ved et tilbakefall, eller at en klarer å stå imot, når en skal endre en negativ helseatferd. Modellen er utviklet av G. Alan Marlatt og J.R. Gordon (1985).
Tilbakefall er et stort problem ved blant annet rusavhengighet, tvangshandlinger, overvekt og depresjon, og ofte en viktig komponent i helseintervensjonsprogrammer. Modellen til Marlatt og Gordon illustrerer hva som skjer når en person som ønsker å endre en negativ helseatferd befinner seg i en høyrisikosituasjon, som dermed gjør en ekstra sårbar for et eventuelt tilbakefall eller glipp. Dette kan medføre både positive og negative konsekvenser, som blir illustrert i figuren til høyre:
Som illustrert øverst i denne figuren, kan man se hva som skjer når en person har utviklet en adekvat mestringsrespons, som derfor vil hemme muligheten for et tilbakefall. En adekvat mestringsrespons kan blant annet være og på forhånd øve seg på hva man skal gjøre i høyrisikosituasjoner, eller såkalt "self talk", altså at man oppmuntrer seg selv gjennom hele høyrisikosituasjonen. Dette vil da igjen føre til økt mestringstro, som på sikt vil føre til redusert sannsynlighet for tilbakefall, både i samme og i lignende situasjoner.
Illustrert nederst i figuren, viser dette hva som skjer når en person befinner seg i en høyrisikosituasjon og ikke har utviklet en adekvat mestringsrespons. Dette vil da føre til at følelsen av selvkontroll minskes, og belønningen som forventes med den negative atferden kan virke mer tiltalende. Personen vil da ha et tilbakefall, eller en glipp som blir vurdert som et mindre alvorlig tilbakefall. Dette kan føre til dissonans på grunn av en konflikt mellom det selvet man ønsker å være og det selvet man viser seg å være, å attribuere et tilbakefall til et personlighetstrekk er også svært kontraproduktivt. Ved at denne personen ikke klarer å overholde de reglene en har satt for seg selv, kan dette også føre til en følelse av å miste kontroll – dermed er det økt sannsynlighet for flere tilbakefall, eller at en i verste fall velger å gi opp. 
Denne modellen viser betydningen av å ha utviklet en adekvat mestringsrespons, siden dette øker mestringstro og følelsen av selvkontroll. Det er da større sannsynlighet for at denne personen fortsetter å følge helseintervensjonsprogrammet.
Plataiai

Plataiai (gresk: Πλαταιαί, Plataiai; latin: Plataæ) var en oldtidsby som lå i Antikkens Hellas i det sørøstlige Boiotia, sør for Theben. Byen ligger på trekantet klippeavsats rundt 300 meter over havflaten på den nordlige siden av fjellet Kithairon, nedenfor dagens landsby Plataiaí.
Byen var lokaliseringen for slaget ved Plataiai i 479 f.Kr. hvor en allianse av greske bystater beseiret perserne og gjorde slutt på perserkrigene. Theben angrep byen 431 f.Kr., deretter av Sparta i 429 f.Kr. som ødela den. Theben okkuperte stedet fram til 387 f.Kr. da den ble ødelagt på nytt. Athen tok imot de overlevende inntil Filip II av Makedonia lot Plataiai bli bygget opp igjen i 338 f.Kr. og byen vedvarte fram til slutten av antikken.
Thorodd Presberg

Fotball

Presberg spilte fotball for Drafn i perioden 1954–1962 og Strømsgodset i perioden 1963–1973. For Strømsgodset fikk han 202 obligatoriske kamper og scoret 125 mål. Han var med på å vinne tre norske mesterskap og ett seriemesterskap. Han fikk også fire kamper og scoret ett mål for det norske landslaget. Han ble senere fotballdommer på elitenivå. Presberg var dessuten tapende finalist i juniorfinalen for Drafn i 1960 etter omkamp mot Fredrikstad 1–2.

Bandy

Presberg har seks norske mesterskap i bandy. Fem for Strømsgodset: 1963, 1965, 1967, 1968 og 1970. Ett for Drafn i 1961. Han har også representert Bragerøen i flere sesonger på 1970-tallet.
74 mål for Godset i serien.
29 A-landskamper, 5 landslagsmål. Sølvmedaljør i VM i bandy 1965. Presberg scoret ett av målene i 2–2-kampen mot Sverige.

Trener/spiller/dommer

Presberg er alene om å ha trent eliteserielag, vært internasjonal dommer, landslagsspiller, norgesmester og seriemester i både fotball og bandy. I 1970 tok han dobbel i fotball og ble norgesmester i bandy (trippelmester).
Harry Belafonte

Bakgrunn

Belafonte ble født i Harlem i New York City som sønn av Harold George Bellanfanti sr. fra Martinique og Melvine fra Jamaica. Belafonte fikk navnet Harold George Bellanfanti jr. etter faren. Fra 1932 til 1939 bodde han hos bestemodren på Jamaica. 
Etter oppholdet på Jamaica kom han tilbake til New York, der han gikk på George Washington High School, hvorpå han gikk inn i US Navy under annen verdenskrig. 
Belafonte var en aktiv støtte av den amerikanske borgerrettighetsbevegelsen og var siden meget involvert i velgjørenhetsarbeid og politisk aktivisme.

Karriere

På slutten av 1940-tallet gikk han på teaterskole og fikk deretter jobb ved forskjellige teatre. For sin innsats i musikalen Almanac vant han en Tony, som sies å være teaterets Oscar.
Harry Belafonte er kanskje mest kjent for sin fremføring av «Banana Boat Song», skrevet av Alan Arkin, med det kjente uttrykket «Day-O». Hans gjennombruddsalbum Calypso (1956) var det første albumet som solgte over 1 million eksemplarer. Han var den første afro-amerikaner som vant en Emmy, med sitt første TV-program «tonight with Belafonte». 
Harry Belafonte har i tillegg til å spille inn en mengde plater og holdt konserter, også spilt flere roller på teater, i filmer og i fjernsynsproduksjoner. I 2000 ble han tildelt Grammy Lifetime Achievement Award for sine bidrag i platebransjen. Han har dessuten blant annet fått en stjerne på Hollywood Walk of Fame. Belafonte er innehaver av den sørafrikanske Ordenen O. R. Tambos følgesvenner.
Harry Belafonte var en nær medarbeider av Martin Luther King jr. på 1960-tallet og bidro økonomisk til hans borgerettighetkampanjer. Belafonte er også blitt utnevnt til goodwill-ambassadør i UNICEF. 
Harry Belafonte var initiativtaker til innspillingen av «We are the world» i 1985, som samlet inn penger for å hjelpe sultrammede i Etiopia. Eliten av USAs mest kjente sangere samlet seg under navnet «USA for Africa». De gikk rett fra prisutdelingen av American Music Awards det året, og brukte natta på å spille inn sangen som var komponert for anledningen av Michael Jackson og Lionel Richie. Quincy Jones var produsent. Harry Belafonte mottok en pris for dette initiativet på American Music Awards året etter.
Belafonte har de siste årene markert seg som skarp motstander av amerikansk utenrikspolitikk. 
I 2011 kom Sing Your Song, en dokumentarfilm om Harry Belafontes karriere og liv.
En av Harry Belafontes døtre, Shari Belafonte, er fotograf, skuespiller og modell.
Morten Eskesen

Morten Eskesen (født 5. januar 1826, død 8. februar 1913) var en dansk fri- og høyskolelærer, forfatter, salmedikter og komponist.
Eskesen ble født i Ulbæk i Lyne Sogn mellom Skjern og Varde, hvor foreldrene var gårdeiere. Fra han var 14 år til han ble 20 arbeidet han om sommeren i landbruket, mens han om vinteren var hus- og hjelpelærer. Han tok lærereksamen fra Snedsted Seminarium i 1848. I de kommende årene var han lærer i Vestjylland og deretter huslærer og høyskolelærer forskjellige steder i landet. Fra 1858 til 1884 var han friskoleleder på Fyn, først i Rudme og siden i Odense. I 1874 utgav han en mye brukt sangbok Nordiske Sange til brug ved Folkemøder, Skytteforeninger og i Skoler samlede af Morten Eskesen og i 1890 en samling med 80 sanger til egne melodier. Fra 1869 til 1876 redigerte han ukebladet Fylla, som omhandlet saker vedrørende fri- og høyskoler.
Han samlet også inn folkesanger, som han lærte hos forskjellige meddelere. I 1907 spilte han inn noen av disse sangene på fonografvalser. Dessuten var han dypt engasjer i tidens folkelige og politiske bevegelser og deltok i en lang rekke møter på høyskoler og andre steder. Han gav også ut en rekke bøker med erindringer fra sitt lange liv.
Eskesen er representert med en salme han har oversatt i Norsk Salmebok.
Gruffydd ap Llywelyn Fawr

Gruffydd ap Llywelyn Fawr (født ca. 1200, død 1. mars 1244) var eldste, uektefødte sønn av Llywelyn den store, konge av Gwynedd.

Bakgrunn

Som ung gutt ble Gruffydd tatt som gissel av Johan av England for å sikre at faren holdt sine løfter. Da faren døde i 1240 hadde han etter walisisk lov rett til å bli vurdert som etterfølger, men faren hadde ekskludert ham fra arvefølgen fordi han var uektefødt, og erklært at hans eneste ektefødte sønn som han hadde med hustren Joan, Dafydd, skulle være hans tronarving. Dette hadde han gått langt for å sikre, og han var antagelig klar over at i en strid mellom de to ville Gruffydd kunne samle betydelig støtte.
Gruffydd ble holdt som fange av sin halvbror Dafydd da sistnevnte tok kontroll over Gwynedd.

Tower of London

Etter at Henrik III hadde invadert Wales i 1241 måtte Dafydd overlevere halvbroren til den engelske kongen. Han ble tatt med til London, hvor han ble satt i Tower of London. Gruffydds kone Senana, som var datter av Caradoc ap Thomas av Anglesey, gikk med på å betale 600 mark som løsepenger for Gruffydd og deres eldste sønn Owain. Hun skulle også overlevere deres to yngste sønner, Daffyd og Rhodri, som gisler for å sikre at avtale ble overholdt. Men Henrik III holdt ikke sin del av avtalen, og fortsatte å holde Gruffydd og Owain fanget, offisielt som «gjester», fordi dette gav ham et våpen mot Dafydd ap Llywelyn.
Gruffydd valgte å forsøke å flykte fra Tower. Han satt i White Tower, den eldste delen av festningen. I år 1100 hadde biskop Ranulf Flambard klart å rømme fra samme sted ved å klatre ned et tau han fikk smuglet inn. Det er usikkert om Gruffydd kjente til dette, men han forsøkte samme metode. Da han ikke hadde noe tau laget han et ved å knytte sammen laken og klesplagg. Han klatret så ut av et vindu på sørsiden av tårnet, i øverste etasje. Vinduet ble etterpå murt igjen, men er fortsatt synlig. Gruffydd var en tung mann, og det improviserte tauet tålte ikke vekten; Gruffydd falt dermed i døden.
Liket ble oppdaget av en Yeoman of the Guard morgenen etter, på bakken utenfor White Tower.
Hans fire sønner ble etter hans død sentrale personer i maktspillet i Wales. Den nest eldste, kjent som Llywelyn den siste, styrte en periode det meste av Wales.
Fiskender

Beskrivelse

Fiskender har et relativt  langt og smalt nebb med tannliknende tagger på sidene. Ytterst har overnebbet nebbnegl formet som krok, som fuglene bruker til å fange dyr i vannet. Som navnet tilsier eter disse fuglen mest fisk. Fiskender flyter  tungt på vannet og må løpe langs vannoverflaten for å lette fra vannoverflaten. Baktåa har velutviklet svømmelapp.
De vangligste artene i Norge er siland og laksand. Lappfiskanda hekker for det meste i Sør-Varanger.
Shengsi

Shengsi (kinesisk: 嵊泗县; pinyin: Shèngsì Xiàn) er et fylke i byprefekturet Zhoushan i provinsen Zhejiang i Folkerepublikken Kina.
Befolkningen var på 85 264 innbyggere i 1999.

Kulturminner

Huaniaoshan-fyrtårnet (Huaniao dengta, 花鸟灯塔) er oppført på Folkerepublikken Kinas liste over kulturminner.
HTC S730

HTC S730 er en Windows Mobile-basert mobiltelefon (smartphone) som blir produsert av HTC. Den ble lansert i 2008.
S740 er en etterfølger av S710 og ble senere i 2008 erstattet av S740, som bl.a. har kraftigere prosessor, mer minne og bedre kamera. Alle disse er skyvetelefoner med fullt QWERTY-tastatur.
Stort seljefly

Utseende

Et middelsstort (vingespenn 37 – 45 mm) nattfly. Arten kjennes vanligvis på de to tettstilte, svarte flekkene ved forvingens ytterkant, men disse kan være utydelige. Hannen har smalt fjærformede antenner. Forvingene er gråbrune eller gulbrune. Nyre- og ringmerkene er lyskantede. Bølgelinjen, som går langs vingens ytterkant, har to tettstilte, svarte flekker omtrent midt på ytterkanten. Ofte er det også svarte flekker ved framkanten og bakkanten. Bakvingen er grå. Larven er gråbrun med en bred, brunsvart ryggstripe.

Levevis

Den lever mest i skog. Larvene finnes på ulike løvtrær og urter, blant andre eik, osp og vier. De voksne sommerfuglene flyr om natten i mars – april. De besøker ofte blomster av selje.

Utbredelse

Arten er utbredt i Europa. I Norge ble den første gang funnet i Aust-Agder i 2004.
VM i skiskyting 2016 – Jaktstart menn

VM i skiskyting 2016 12,5 km jaktstart menn arrangeres søndag 6. mars kl 13.30. De 60 beste fra sprinten får stille til start. Den som vant sprinten starter først og så følger de andre ut med den differansen de var bak. Første mann til mål vinner. Man går 5 runder á 2,5 km. Det er 4 skytinger, først 2 liggende og så 2 stående. For hver bom får løperen en strafferunde.
What Have They Done to the Rain

«What Have They Done to the Rain» er en amerikansk sang med melodi og tekst av Malvina Reynolds.
Den ble skrevet i 1962 og var først betitlet «Rain Song». Sangen ble skrevet som en del av en kampanje for å stoppe prøvesprengninger i atmosfæren, som produserer radioaktivt nedfall.
The Searchers spilte inn sangen og utgav den på singlen Pye 7N.17539.
Malvina Reynolds har også spilt inn sangen selv. Den ble utgitt på LP-platen Malvina Reynolds Sings the Truth (Columbia CS-4414 (stereo), Columbia CL-2614 (mono)) i 1967.
Sangen har blitt spilt inn på plate av mange artister, innbefattet Marianne Faithfull og Joan Baez. 
Åse Kleveland har spilt inn en engelskspråklig versjon. Den ble utgitt på singlen Polydor NH 10994.
Skuespilleren Lili Taylor gjorde en coverversjon av den i Nancy Savocas film Dogfight.

Norsk versjon

Terje Mosnes har skrevet en norsk tekst. På norsk bærer den tittelen «Hva var før regn ble regn».